Til: NKK HS v/styreleder Jan Helge Nordby

 NKK Adm. Dir. Torbjørn Brenna

7. mai 2020

**Lån/støtte til NKK for å bedre den økonomiske situasjon for NKK relatert til Corona-situasjonen**

Et samlet JD (jakthund divisjonen, jf de som har underskrevet) i NKK er positivt innstilt og vil selv og overfor sine klubber/medlemmer innstille på følgende;

Det har etter mottatt henvendelse om lån vært en god dialog med NKK som har bidratt til en bedre forståelse for den økonomiske situasjon for NKK. På denne bakgrunn er det enkelte forbund/den enkelte klubb positive til å bidra overfor NKK i den vanskelige økonomiske situasjon for NKK som følge av Corona-viruset. Lån eller bidrag (nedenfor i felleskap betegnet som «lån») til NKK vil bli vurdert på følgende felles bakgrunn;

1. Det forutsettes at NKK gjør sitt ytterste for å skaffe kapital gjennom offentlige støtteordninger. Etter det vi forstår er det positiv dialog med politiske myndigheter, og muligheter for avklaring av økonomisk støtte gjennom nye ordninger fra det offentlige ila av de nærmeste 14. dager. Vi vil avvente utbetaling av lån/bidrag til etter nærmere avklaring mht offentlig støtte, fordi eventuell offentlig støtte vil være avklarende for størrelsen av NKKs behov for lån fra forbund og klubber.
2. Det må foretas vurderinger mht muligheten for styrene å beslutte lån til NKK, herunder om dette ligger utenfor styrets normale kompetanse og må behandles av årsmøtet. Noen av medlemmene i JD har ferdigstilt denne prosess, mens andre er i prosess, men det forventes at alle vi etablere formelt grunnlag for lån. (Styrets kompetanse kan være forskjellig mht lån eller bidrag).
3. Etter gjennomføring og avklaring iht pkt 1 og 2 ovenfor, samt allerede skisserte bidrag til NKK, antas kapitalbehovet for NKK å være endret i forhold til opprinnelige vurderinger og derved nærmere avklart. Dersom det også etter dette foreligger et behov for lån fra klubber og forbund, er et samlet JD innstilt på å bidra med lån. Vi legger til grunn at avklaring mht kapitalbehov (se også pkt 7.1 nedenfor) vil foreligge innen siste del av mai, med eventuelt lån/bidrag kort tid deretter.
4. Lånet gis samkjørt fra alle forbund/klubber i JD på like betingelser. Lånebeløpet innbetales imidlertid fra det enkelte forbund/klubb basert på den enkeltes økonomi. Også de innen JD som allerede har bekreftet overfor NKK at lån vil ytes omfattes av de forutsetninger som fremgår her.
5. Samkjøringen vil gjøre det lettere for NKK å kommunisere/bekrefte mht våre felles forutsetninger.
6. Lånet gis basert på den enkeltes overskuddslikviditet. Det er viktig at ytelse av lånet ikke skaper problemer for långivers betaling av ordinære løpende kostnader. Dette vurderes av den enkelte klubb/forbund. Før utbetaling informeres JD om den enkeltes lånebeløp slik at det etableres en samlet oversikt over JDs bidrag. Den enkelte klubb innen et forbund gir informasjon om lånebeløpet til sitt forbund, som derved får oversikt og formidler dette samkjørt videre til JD. De klubber som allerede har ytt lån blir også omfattet av denne samkjøring fra JD.
7. Før lånet ytes må følgende være etablert;
	1. NKK fremlegger vurderte scenarier med beregninger av vurdert kapitalbehov, og plan for kapitaltilgang og likviditet. (NKK har foretatt slike beregninger (bra !!), men det må formelt fremlegges ajourført informasjon).
	2. NKK fremlegger enten som del av 7.1 eller separat scenarier/planer for tilbakebetaling.
	3. Långiver, JD i felleskap, får sikkerhet for lånet i de rase-/hundedata (avlsdata og stambøker) NKK besitter for den enkelte rase. Vi har hatt juridisk vurdering som konkluderer at «Raseklubbene eier rasedata og kan kreve disse tilbake fra NKKs bo ved eventuell konkurs». Vi er kjent med at NKK er usikre, og for å unngå å tidsspille med avklaring kreves sikkerhet slik at diskusjonen unngås. Sikring av rasedata er også viktig ved en eventuell konkurs, for å sikre videre drift og virksomhet mest mulig likt som i dag, og hindre at «uønskede kommersielle aktører kjøper opp disse dataene uten vår kontroll. Dette må også være i NKKs interesse. Sikkerheten må etableres i juridiske former som står seg overfor et eventuelt konkursbo, samtidig som vårt prinsipale syn om at dette allerede er raseklubbenes eiendom opprettholdes.
	4. Det kreves sikkerhet i tilgang til IT-/dataverktøy/programmer som er viktige for å kunne fortsette våre aktiviteter (prøver/utstillinger mv).  Sikkerheten må, så langt mulig, etableres i juridiske former som står seg overfor et eventuelt konkursbo.
	5. NKK bekrefter at restrukturering av NKK vil vurderes og bli tema for RS, og at JD (dets forbund/klubber) vil bli involvert i forkant.
8. Dersom det blir aktuelt med lån må dette formaliseres i et eget lånedokument hvor innholdet her implementeres.

Vennlig hilsen,

Tiltrådt av alle i JD

FUGLEHUNDKLUBBENES FORBUND

NORSK BASSET KLUBB

NORSK RETRIEVERKLUBB

NORSK SPANIEL KLUB

NORSK SPESIALKLUBB FOR FINSK SPETS OG NORRBOTTENSPETS

NORSKE DACHSHUNDKLUBBERS FORBUND

NORSKE ELGHUNDKLUBBERS FORBUND

NORSKE HAREHUNDKLUBBERS FORBUND